د فرخندې په قضیه کې محکمې۱۱ پولیس پر بند محکوم کړل
د فرخندې د قتل د قضیې د پلټنو محکمې نن د ۱۹ تورنو پولیسو له ډلې څخه ۱۱ ته د یو یو کال بند سزا واوروله او اته نور یې بري‌الزمه اعلان کړل.
د کابل ولایت د دریمې حوزې ابتدائیه محکمې رئیس صفي‌الله مجددي نن د سې‌شنبې په ورځ د فرخندې د قتل په دوسیه کې د ۱۹ پولیسو په باب په یوه علني غونډه کې د محکمې پریکړه اعلان کړه، چې له مخې یې د کابل د دویمې امنیتي حوزې د آمر حسیب‌الله په ګډون ۱۱ پولیسو ته په دنده کې د غفلت په تور د بند یو یو کال سزا واوروله. قاضي صفي‌الله مجددي د پریکړې د اعلان په وخت وویل، چې د محکمې دا پریکړه وروستۍ نه ده او د قضیې دواړه خواوې د استیناف د غوښتلو حق لري. ښاغلي مجددي وویل "له دواړو خواوو که هر څوک علاقه ولري، چې موظف څارنوال دی او یا همدا تورن دي، د استیناف غوښتنې حق یې خوندي دی، کولی شي چې د استیناف غوښتنې په پړاو کې د لومړنۍ محکمې د پریکړې په وړاندې خپل قانوني اعتراض په په قانوني موده کې وړاندې کړي". دغه راز، محکمې په دې قضیه کې ۸ پولیس بري‌الزمه کړل خو و یې ویل، چې که چیرې د قضیې کوم اړخ په دې پریکړه قناعت و نه‌لري هغوي ته هم د استیناف غوښتنې حق خوندي دی. نږدې دوه اونۍ مخکې همدې محکمې په دې قضیه کې د شاه دوشمشیره د زیارت یو منجاور په ګډون څلورو تورنو ته د اعدام او اتو نورو ته د شپاړس شپاړس کلونو د بند سزا ورکولو پریکړه وکړه. همدا شان، محکمې اتلس نور تورن بري الزمه کړل. د فرخندې د کورنۍ غړو د محکمې د مخکینۍ پریکړې په باب ناخوښي څرګنده کړې وه او د محمکې له‌خوا اتلسو تورنو ته برائت ورکولو باندې یې انتقاد کړی وو. د محکمې په نننۍ غونډه کې د فرخندې کورنۍ غړي حاضر نه وو خو د تیرو غونډو په څیر په نننۍ غونډه کې هم په زیات شمیر د مدني ټولنې فعالینو په ځانګړي ډول ښځو او د پارلمان یو شمیر غړو برخه اخیستې وه. د ولسي جرګې غړې فرخنده زهرا نادري چې په پرله پسې ډول یې د فرخندې د قتل دوسیه څارلې د محکمې نننۍ پریکړه سیاسي پریکړه وبلله. میرمن نادري امریکا غږ ته وویل "د کابل امنیه قوماندان او د کورنیو چارو وزارت د جنايي تحقیقاتو رئیس په تړاو هم باید پریکړه شوې وای، موږ په دې اړه استیناف غوښتنه کوو". فرخنده څه باندې دوه میاشتې مخکې، د کابل ښار په مرکزې برخه د شاه‌دوشمشیره په زیارت کې هغه مهال د یوې قهرجنې له‌خوا په وهلو وهلو ووژل شوه چې ورباندې د دغه زیارت یو منجاور د قرآن عظیم‌الشان د سوزولو تور پورې کړ. همدغې قهریدلې ډلې بیا د فرخندې مړي ته اور هم ورته کړ. د افغان ولسمشر محمد اشرف غني له‌خوا د دې قضیې د ارزونې لپاره ګمارل شوي کمیسیون او هم د کابل د دریمې حوزې محکمې پر فرخندې باندې د قرآن‌کریم د سوزونې تور بې بنسټه بللی دی.